CELEX: E2010C0160
Language: el
Date: 2010-04-21 00:00:00
Title: Απόφαση της Εποπτεύουσας Αρχής της ΕΖΕΣ αριθ. 160/10/COL, της 21ης Απριλίου 2010 , σχετικά με συμπληρωματικές εγγυήσεις για τη Νορβηγία όσον αφορά τη νόσο Aujeszky

16.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 332/45
            
         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 160/10/COL
   της 21ης Απριλίου 2010
   σχετικά με συμπληρωματικές εγγυήσεις για τη Νορβηγία όσον αφορά τη νόσο Aujeszky
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 17, καθώς και το πρωτόκολλο 1 της συμφωνίας, και ιδίως το άρθρο 4 παράγραφος δ),
   Έχοντας υπόψη τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, και ιδίως το άρθρο 5 παράγραφος 2 στοιχείο δ), καθώς και το πρωτόκολλο 1 της εν λόγω συμφωνίας, και ιδίως το άρθρο 1 στοιχείο γ),
   Έχοντας υπόψη την πράξη που αναφέρεται στο σημείο 4.1.1 του κεφαλαίου Ι του παραρτήματος I της συμφωνίας για τον Ευρωπαϊκό Οικονομικό Χώρο περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών, και συγκεκριμένα την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε και προσαρμόσθηκε στη συμφωνία για τον ΕΟΧ με το πρωτόκολλο 1 αυτής, και ιδίως με το άρθρο 8 και το άρθρο 10 παράγραφος 1,
   Έχοντας υπόψη την πράξη που αναφέρεται στο σημείο 4.2.84 του κεφαλαίου Ι του παραρτήματος I της συμφωνίας ΕΟΧ, και συγκεκριμένα την απόφαση 2008/185/ΕΚ της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα) και για τα κριτήρια σχετικά με την παροχή στοιχείων γι’ αυτή τη νόσο (2), όπως τροποποιήθηκε,
   Έχοντας υπόψη την απόφαση αριθ. 226/96/COL της Εποπτεύουσας Αρχής της ΕΖΕΣ, της 4ης Δεκεμβρίου 1996, που αντικαθιστά την απόφαση αριθ. 31/94/COL σχετικά με πρόσθετες εγγυήσεις όσον αφορά τη νόσο του Aujeszky, για χοίρους με προορισμό χώρες της ΕΖΕΣ ή περιφέρειες απαλλαγμένες από τη νόσο, όπως τροποποιήθηκε από την απόφαση αριθ. 75/94/COL για την έγκριση προγράμματος για την εξάλειψη της νόσου του Aujeszky στη Σουηδία, στο μέτρο που οι αποφάσεις αυτές αφορούν τη Νορβηγία (3),
   Εκτιμώντας τα ακόλουθα:
   
               (1)
            
            
               Με την απόφαση αριθ. 226/96/COL χορηγήθηκαν στη Νορβηγία συμπληρωματικές όσον αφορά τη νόσο Aujeszky.
            
         
               (2)
            
            
               Μετά την έκδοση της απόφασης αριθ. 226/96/COL, η νομοθεσία της Ευρωπαϊκής Ένωσης σχετικά με τις συμπληρωματικές εγγυήσεις για τη νόσο Aujeszky τροποποιήθηκε για να διασφαλιστεί η συνοχή της με τους διεθνείς κανόνες σχετικά με τη νόσο αυτή, καθώς και ο καλύτερος έλεγχός της στο πλαίσιο της Ένωσης.
            
         
               (3)
            
            
               Με την απόφαση αριθ. 55/2009 της Μεικτής Επιτροπής του ΕΟΧ (4) η απόφαση 2008/185/ΕΚ, όπως τροποποιήθηκε, ενσωματώθηκε στη συμφωνία για τον ΕΟΧ ως σημείο 4.2.84 του κεφαλαίου I του παραρτήματος I της συμφωνίας.
            
         
               (4)
            
            
               Η νορβηγική κυβέρνηση θεωρεί ότι το έδαφός της είναι απαλλαγμένο από τη νόσο Aujeszky σύμφωνα με το άρθρο 10 παράγραφος 1 της οδηγίας 64/432/ΕΟΚ. Η Νορβηγία υπέβαλε στην Εποπτεύουσα Αρχή της ΕΖΕΣ δικαιολογητικά έγγραφα που αποδεικνύουν ότι η κατάσταση είναι υπό παρακολούθηση και ότι, προς τον σκοπό αυτόν, εφαρμόζεται κατάλληλο σύστημα παρακολούθησης για να διασφαλιστεί ότι το νορβηγικό έδαφος είναι απαλλαγμένο από τη νόσο Aujeszky.
            
         
               (5)
            
            
               Η Νορβηγία ζήτησε από την Εποπτεύουσα Αρχή της ΕΖΕΣ να επικαιροποιήσει την απόφασή της αριθ. 226/96/COL ώστε να λάβει υπόψη τις νέες νομοθετικές τροποποιήσεις στον τομέα των συμπληρωματικών εγγυήσεων για το ενδοκοινοτικό εμπόριο χοίρων όσον αφορά τη νόσο Aujeszky.
            
         
               (6)
            
            
               Επομένως, είναι σκόπιμο να καταργηθεί η απόφαση αριθ. 226/96/COL σύμφωνα με τις τελευταίες νομοθετικές τροποποιήσεις στον τομέα των συμπληρωματικών εγγυήσεων για το ενδοκοινοτικό εμπόριο χοίρων όσον αφορά τη νόσο Aujeszky.
            
         
               (7)
            
            
               Η νέα απόφαση θα διατηρήσει τις ίδιες εγγυήσεις που είχαν ήδη χορηγηθεί στο παρελθόν στη Νορβηγία και θα τις ευθυγραμμίσει με τα νέα κριτήρια που καθορίζονται στη σχετική νομοθεσία ΕΟΧ, ιδίως στην απόφαση 2008/185/ΕΚ, όπως τροποποιήθηκε.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της κτηνιατρικής επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Όλες οι περιοχές της Νορβηγίας είναι απαλλαγμένες από τη νόσο Aujeszky και ο εμβολιασμός απαγορεύεται.
   Άρθρο 2
   Χορηγούνται στη Νορβηγία οι συμπληρωματικές εγγυήσεις σχετικά με τη νόσο Aujeszky που καθορίζονται στην απόφαση 2008/185/ΕΚ, όπως τροποποιήθηκε, κατά το εμπόριο χοίρων εντός του Ευρωπαϊκού Οικονομικού Χώρου (εφεξής «ΕΟΧ»).
   Άρθρο 3
   Η Νορβηγία τυγχάνει του ιδίου καθεστώτος με εκείνο των κρατών μελών της ΕΕ που απαριθμούνται στο παράρτημα I της απόφασης 2008/185/ΕΚ.
   Άρθρο 4
   Ο οργανισμός που αναφέρεται στην παράγραφο 1 του παραρτήματος III της απόφασης 2008/185/ΕΚ είναι το Veterinærinstituttet, Όσλο, Νορβηγία.
   Άρθρο 5
   Η απόφαση αριθ. 226/96/COL καταργείται.
   Άρθρο 6
   Η παρούσα απόφαση αρχίζει να ισχύει την 21η Απριλίου 2010.
   Άρθρο 7
   Η παρούσα απόφαση απευθύνεται στη Νορβηγία.
   Άρθρο 8
   Το κείμενο στην αγγλική γλώσσα είναι το μόνο αυθεντικό.
   
      Βρυξέλλες, 21 Απριλίου 2010.
      
         
            Για την Εποπτεύουσα Αρχή της ΕΖΕΣ
         
         Per SANDERUD
         
            Πρόεδρος
         
         Sverrir Haukur GUNNLAUGSSON
         
            Μέλος τoυ Σώματoς
         
      
   
   
      (1)  ΕΕ 121 της 29.7.1964, σ. 1977/64.
   
      (2)  ΕΕ L 59 της 4.3.2008, σ. 19.
   
      (3)  ΕΕ L 78 της 20.3.1997, σ. 46.
   
      (4)  ΕΕ L 232 της 3.9.2009, σ. 1.